ལོ་རེའི་བོད་ཟླ་དང་པོའི་ཚེས་བརྒྱད་ཉིན་ཚོགས་ཆེན་ཞལ་ངོ་དང་ཐོས་བསམ་གླིང་གི་དགེ་བསྐོས་གཉིས་ནས་དགོན་པའི་མཁར་སྒོ་ཆེན་མོའི་མདུན་དུ་ཆོ་འཕྲུལ་སྨོན་ལམ་ཆེན་མོའི་བཅའ་ཡིག་བཤམས་ཏེ་དད་ལྡན་སེར་སྐྱ་མང་ཚོགས་རྣམས་ལ་སྨོན་ལམ་སྐབས་ཀྱི་འགྲིག་ལམ་དང་།དེ་དང་འགལ་བའི་ཉེས་ཆད་སོགས་དྲིལ་བསྒྲགས་གནང་ནས་ད་ལོའི་ཆོ་འཕྲུལ་སྨོན་ལམ་ཆེན་མོ་ཞེས་པའི་དུས་ཆེན་ཁྱད་པར་ཅན་འདི་ཉིད་བཀྲ་ཤིས་བདེ་ལེགས་ངང་ཚོགས་ཐུབ་པའི་དགེ་བསྐུལ་དང་འབྲེལ་བའི་སྨོན་འདུན་ཞུ་བ།གྲྭ་ས་སོ་སོའི་གཞུང་གཉེར་བ་ཚོས་གྲྭ་ཚང་རང་རང་གི་སེར་སྦྲེང་ལ་ཕེབས་དགོས་པའི་དགེ་འདུན་པ་རྣམས་ལ་མཆོད་རྫས་རྩིས་སྤྲོད་གནང་ཞིང་།ཚེས་བཅུ་ཉིན་གྱི་ཕྱི་དྲོར་གྲྭ་ས་སོ་སོར་རང་གི་འདུ་ཁང་ནང་དུ་དཔྱིད་ཆོས་ཀྱི་གྲལ་འཛིན་ཡོད་པ་དང་།ཚོགས་ཆེན་གྱི་དབུ་ཆོས་གཉིས་དང་།ཐོས་བསམ་གླིང་གི་དགེ་བསྐོས་རྣམས་དཀྱུས་གཅིག་ཏུ་ཤར་བླ་བྲང་དུ་ཕེབས་ཏེ་སྐྱབས་མགོན་རིན་པོ་ཆེ་ལ་མཇལ་ཁ་ཞུ་བ་དང་སྨོན་ལམ་གྱི་སྙན་ས་འབུལ་དགོས།ཐོས་བསམ་གླིང་གི་མཆོད་དབྱངས་པ་འཁོར་བཅས་ཀྱིས་སྨོན་ལམ་གསུང་ཆོས་འཚོགས་སའི་ཚོགས་ཆེན་འདུ་ཁང་ཆེན་མོ་དང་།ལྷ་ཁང་སོ་སོའི་མདུན་དུ་ཁྲུས་གསོལ་དང་སྙན་ས་འབུལ་དགོས་པ།འདི་ནི་ཆོ་འཕྲུལ་སྨོན་ལམ་ཆེན་མོའི་སྔོན་འགྲོའི་སྦྱོར་བ་ཡིན་ནོ།།